Lav et referat af nedenstående tekst:

Tekst:
Hun havde lige nået at smage på de store scener. Roskilde Festival. Alive Festival i Thisted. Copenhagen Pride på Københavns Rådhuspladsen foran 10.000 mennesker. Hendes single var i rotation på P3. Og det momentum skulle bare udnyttes. Men ligesom alle andre blev også sangerinden Elbas liv sat i stå, da pandemien ramte i starten af 2020. Og da hun halvandet år senere endelig kunne komme tilbage på scenen gik det galt. - Det med at gå fra ingen aktivitet til fuld aktivitet overvælder mig, siger Elba, hvis borgerlige navn er Ellen Østervig Bathum. Aflyste 14 koncerter Efter en koncert i Aalborg i august sidste år kunne hun slet ikke falde ned igen. Hun havde hovedpine og var svimmel. Og det gik op for Elba, at hun ikke var i stand til at gennemføre den turné, der lå foran hende. - Jeg har én gang i mit liv aflyst en koncert, så det er rigtig svært for mig at aflyse en hel turné på 14 koncerter. Særligt når jeg står der med min egen musik og bare helt vildt gerne vil ud på bagkant af to år med corona, siger hun og fortsætter: - Men det er jeg nødt til at gøre. Hjem til Thy At Elbas band samtidig bestod af hendes bedste venner, som hun nu var nødt til at tage arbejdet fra, gjorde ikke beslutningen lettere. - Vi har ikke kunne spille under hele coronaepidemien, og når det så endelig åbnede op, så kunne jeg ikke levere, siger hun. Elba boede på det tidspunkt i Esbjerg, hvor hun gik på musikkonservatoriet. Men hun havde brug for at komme hjem til Thy, hvor hun har sin familie og kæreste. Hjem, hvor hun kan finde ro. Og netop de nære relationer og naturen har det seneste år tanket hende op med ny energi. - Der er ingen forventninger, når jeg er i naturen. Det er en kæmpe kontrast til at stå på en scene eller skrive sin egen musik, siger hun. Det er i Thy, hun samler energi til at skrive nye sange til den debutplade, der udkommer til januar. En plade som i høj grad handler om de erfaringer, hun har samlet sammen det seneste år. For hun ved godt, at hun langt fra er alene om at føle det pres, som hendes seneste single ’The Weight’ f.eks. handler om. Forskningen bakker hendes antagelse op. 44 procent af unge mellem 16 og 25 år oplever en grad af mistrivsel. Det viser et nyt studie fra Center for Ungdomsforskning på Aalborg Universitet, som blandet andet peger på tempo og præstation som afgørende faktorer for mistrivslen. - Dét, som de unge oplever, det er jo det, min branche er. Jeg føler altid i min branche, at det handler om præstation - vildere, større og hurtigere, siger hun og tilføjer: - Og den der panik, at hvis man står af toget, hvad sker der så med en? Egentlig ret lykkelig En panik, som hun oplever bliver fodret på sociale medier. Derfor har hun også skrevet en sang om at slå op med sin mobil. - Ofte når jeg kigger på min telefon bliver jeg jaloux på, hvad andre formår at gøre. Og det irriterer mig, fordi jeg føler mig jo egentlig ret lykkelig, siger Ellen Østervig Bathum. Samtidig ved hun, at hun er afhængig af de sociale medier, hvis hun ønsker en karriere i musikbranchen. Og lige nu er det netop de sociale medier, der gør det muligt for hende at være synlig i branchen, selvom hun bor i Thy. Mobilen i skuffen Helt at slå op med mobilen er derfor ikke en mulighed. - Men jeg forsøger, at lægge mobilen i en skuffe, når jeg er sammen med min kæreste eller familie, siger hun. Og så har hun valgt at blive boende i Thy, hvor hun nu er flyttet ind hos sin kæreste langt ude på landet - langt fra det studie, hvor hun indspiller sin musik i København. - Så der er en større afstand og kontrast mellem mit arbejdsliv og privatliv, siger hun. Hun bilder ikke sig selv ind, at hun har regnet den ud. Men hun forsøger at finde en balance, hvor der er plads til at være både sangerinden Elba og private Ellen i Thy.

Referat:
Da sangerinden Ellen Østervig Bathums liv efter corona gik fra ingen til fuld aktivitet meldte stress-symptomerne sig.